Roman Michelko

Mgr. Roman Michelko (* 29. apríl 1971, Košice) je slovenský spisovateľ, publicista, politológ, youtuber a vydavateľ (Vydavateľstvo Spolku slovenských spisovateľov).

Životopis 
Absolvoval Filozofickú fakultu Univerzity Komenského v Bratislave v odboroch filozofia-história (v roku 1995) a politológia (s vyznamenaním v roku 1996). Od roku 1992 je jedným z redaktorov časopisu Proglas. Bol jedným zo zakladateľov vydavateľstva Chronos v roku 1994. Pracoval na Katedre histórie Trnavskej univerzity, neskôr v Národnom literárnom centre v sekcii zahraničných štúdií, a v zahraničnom vysielaní Slovenského rozhlasu. V rokoch 1997 až 1999 pôsobil na Katedre politológie Filozofickej fakulty Univerzity Komenského v Bratislave. Podieľal sa na zakladaní časopisu Kultúra, v rokoch 1999 až 2001 riadil spravodajstvo rádia Hviezda FM v Nitre. V rokoch 2001 až 2002 pôsobil v Národnej rade Slovenskej republiky ako asistent poslanca Augustína Mariána Húsku, po roku 2006 ako asistent poslanca za Smer Jána Podmanického. Od roku 2003 bol riaditeľom Vydavateľstva Spolku slovenských spisovateľov . Publikoval viac ako 1200 článkov, štúdií a esejí z oblasti politológie, sociológie, filozofie, histórie a iných spoločenských vied. Je člen Matice slovenskej. Je ženatý a má dve deti. Je členom Matice slovenskej, v roku 2013 bol jedným z kandidátov na post jej predsedu. Pôsobil pravidelne ako hosť v relácii Večer na tému v RTVS.

Píše pravidelne pre Literárny týždenník, Hlavné správy, ZEM & VEK, Slovenské národné noviny, Slovo. Od roku 2018 publikuje pre socialistický časopis DAV DVA, pre ktorý nahráva pravidelne videoblogy Veci verejné. Dlhodobo sa venuje problematike privatizácií.

Príležitostne vystupuje aj vo verejno-právnej televízii RTVS, čo vo februári 2022 vyvolalo nevôľu poslancov strany OĽaNO (Čekovský, Stančík) a žurnalistu Ladislava Bariaka ml., podľa ktorých by sa Michelko nemal vo verejno-právnej televízii vyjadrovať pre jeho minulé politické spolupráce a pre jeho vystupovanie v konšpiračnom Slobodnom vysielači.

V roku 2022 vydal knihu Alternatívne politické systémy.

Iniciovanie vydaní 
Vo Vydavateľstve Spolku slovenských spisovateľov inicioval vydania tak domácich (Daniel Krman, Alojz Medňanský, Etela Farkašová, Milan Zelinka, Pavol Dinka, Vladislav Suvák, Dalimír Hajko, Jaroslav Klus, Zuzana Cigánová, Ján Čomaj, Ladislav Ťažký, Gabriela Rothmayerová a ďalší), ako aj svetových spisovateľov a vedcov (Cicero, Sofokles, Thomas More, Campanella, Francis Bacon, Diderot, Montaigne, Montesquieu, Sartre, H. G. Wells, Odojevskij, Turgenev, Radiščev, Evelyn Grillová, Atónio Lobo Antues, Thomas Barnard, Peter Schneider, José Lenzini, Charlles Darwin, Rimbaud, Orwell, Huxley, Judith Hermann, Alexander Ivanovič Kuprin, Viktor Pelevin, Nabokov, Stefan Zweig, Rozanov, Alexander Blok, Vladimír Majakovskij, Emile Zola, Charles Dickens, Noam Chomsky, David Schweickart, Michael Albert a další).

V roku 2021 inicioval a vydal knihu Ľudovíta Števka Byť kajúcnikom sa oplatí, ktorú v roku 2022 uviedol Robert Fico v rámci vydavateľstva Free Press.

Vstup do politiky 
Na jeseň 2019 Roman Michelko príjal ponuku a kandiduje za stranu VLASŤ pre parlamentné voľby 2020. Získal 27828 hlasov. Strana sa do parlamentu nedostala a kvôli zisku 2,93 % hlasov nedostane štátny príspevok (ktorý dostanú strany hnutia či koalície, ktoré dosiahnu aspoň 3 % platných hlasov).

Kontroverzie 
V júni 2015 ho vláda SR nominovala do správnej rady Ústavu pamäti národa, kde má nahradiť historika Slavomíra Micháleka z Historického ústavu SAV, ktorému v rade končilo funkčné obdobie. Napokon vládna strana Smer  jeho nomináciu stiahla a novým predsedom správnej rady UPN sa stal Ondrej Krajňák

Médiá v tejto súvislosti poukázali na jeho kontroverzné výroky a výzvu na dekriminalizáciu Jozefa Tisa Taktiež na začiatku ukrajinskej krízy Michelko Ukrajincov vyzýval, aby sa nedali zlákať na cestu, ktorou sa po roku 1989 vydali Česko a Slovensko:
V máji 2018 vyslovil názor, že ak by sa aj podarilo vyzbierať 350 000 podpisov potrebných na vyhlásenie referenda o predčasných voľbách, stále bolo k dispozícii podanie na Ústavný súd Slovenskej republiky, či je takéto referendum ústavne konformné, či je legitímne, aby sa dĺžka volebného obdobia stanovená ústavou skracovala, a či sú alebo nie sú porušené politické práva. Zdôraznil tiež, že obe neúspešné referendá o predčasných voľbách neboli preskúmané na Ústavnom súde Slovenskej republiky, a preto podľa neho nebolo ani jasné, či takéto referendá sú alebo nie sú ústavne konformné, a teda prípustné.

Dielo 
 2006 – Revoltujúci Sizyfos, zbierka filozoficko-politologických esejí 
 2009 – Eseje o globalizácii, kniha politologických esejí 
 2012 – Medzivojnové európske diktatúry, vedecko-popularizačná monografia 
 2012 – Besy kapitalizmu alebo začiatok novej éry?, rozhovory s významnými zahraničnými a domácimi intelektuálmi – filozofmi, sociológmi, politológmi a ekonómami - spoluautor 
 2016 – Eseje o kríze
 2019 – Prepisovači dejín (s Ľ. Števko, M. Mahút, M. Puchovský a ďalší)
 2022 – Alternatívne politické systémy

Ocenenia 
V roku 2006 získal prémiu ceny Ivana Kraska (cena za najlepší literárny debut autorov do 35 rokov) za zbierku filozoficko-politologických esejí Revoltujúci Sizyfos.

Galéria

Referencie

Externé odkazy 
 Táto noc nebude krátka. Rozhovor s Romanom Michelkom v časopise Extraplus, júl 2010
 Ľudské poznanie má svoje hranice. Rozhovor s Romanom Michelkom v časopise pre mladú literatúru a umenie Dotyky 27.5.2009
 Literatúra a vydávanie kníh nie je to isté. Rozhovor s Romanom Michelkom v spoločensko-politickom týždenníku Slovo č. 30/2007
 Život ako rozhovor. Rozhovor s Romanom Michelkom v Knižnej revue č. 2007/09

Slovenskí spisovatelia
Slovenskí prozaici
Slovenskí politológovia
Slovenskí youtuberi
Konšpirační teoretici
Absolventi Filozofickej fakulty Univerzity Komenského v Bratislave
Osobnosti z Košíc